REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/149-17

14. avgust 2016. godine

B e o g r a d

ZAPISNIK

18. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU,ODRŽANE 1. AVGUSTA 2017. GODINE

 Sednica je počela u 13 časova i 5 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Dragomir Karić, Studenka Kovačević, Branislav Mihajlović, Zoran Bojanić, Snežana R. Petrović, Tomislav Ljubenović, Vladimir Marinković i Gorica Gajić.

 Sednici su prisustvovali zamenici odsutnih članova Odbora: Milimir Vujadinović (zamenik člana Odbora Jelene Mijatović), Miladin Ševarlić (zamenik člana Odbora Ivana Kostića) i Snežana Paunović (zamenik člana Odbora Novice Tončeva).

 Sednici nisu prisustvovali članovi Odbora: Vojislav Vujić, Ivan Manojlović, Dejan Nikolić i Zdravko Stanković, niti njihovi zamenici.

 Sednici su, na poziv predsednika, prisustvovali: Dragan Ugrčić, pomoćnik ministra privrede, Branislav Pejčić, načelnik Odeljenja za investicije Ministarstva privrede, Irena Bulatović, savetnik u Sektoru za kontrolu i nadzor nad radom javnih preduzeća i Aleksandra Vučetić, savetnik u Sektoru Ministarstva privrede za razvoj malih i srednjih preduzeća i preduzetništva.

 Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Informacije o radu Ministarstva privrede za period januar-mart 2017. godine, 10 broj 02-1651/17 od 2. juna 2017. godine;
2. Razmatranje Izveštaja Ministarstva privrede o stanju postupka privatizacije za april 2017. godine (10 broj 02-1638/17 od 1. juna 2017. godine);
3. Razmatranje Izveštaja Ministarstva privrede o stanju postupka privatizacije za maj 2017. godine (10 broj 02-1849/17 od 28. juna 2017. godine);
4. Razmatranje Izveštaja Ministarstva privrede o stanju postupka privatizacije za jun 2017. godine (10 broj 02-1934/17 od 10. jula 2017. godine).

 Pre razmatranja tačaka utvrđenog dnevnog reda, Odbor je većinom glasova usvojio zapisnike 16. i 17. sednice Odbora.

 Iznet je predlog da se prva tačka dnevnog reda posebno razmotri, a da se objedini rasprava o drugoj, trećoj i četvrtoj tački dnevnog reda. Na predlog predsednika, Odbor je većinom glasova odlučio da objedini raspravu o prvoj, drugoj, trećoj i četvrtoj tački dnevnog reda.

Prva, druga, treća i četvrta tačka dnevnog reda - **Informacija o radu Ministarstva privrede za period januar-mart 2017. godine, Izveštaj Ministarstva privrede o stanju postupka privatizacije za april 2017. godine, Izveštaj Ministarstva privrede o stanju postupka privatizacije za maj 2017. godine, Izveštaj Ministarstva privrede o stanju postupka privatizacije za jun 2017. godine.**

 Odbor je razmotrio Informaciju o radu Ministarstva privrede za period januar-mart 2017. godine i podneo Izveštaj Narodnoj skupštini.

 U uvodnim napomenama, Dragan Ugrčić, pomoćnik ministra privrede zadužen za poslove privatizacije i stečaja, istakao je da Izveštaji Ministarstva privrede o stanju postupka privatizacije za april, maj i jun 2017. godine nisu obimni, jer nije bilo značajnijih privatizacionih aktivnosti u smislu objava javnih poziva, novih ili značajnijih raskida kupoprodajnih ugovora. U aprilu, maju i junu su bile značajne redovne sednice radnih grupa za Petrohemijski kompleks i RTB Bor, jer je jedan od zahteva Međunarodnog monetarnog fonda (MMF) i Svetske banke da ta preduzeća budu pod monitoringom i kontrolom Ministarstva privrede.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li će za privatizaciju PKB bolje rešenje da predlože direktori i savetnici ili će bolje rešenje da predlože stručnjaci;

-kada će početi da se rešavaju problemi u privatizaciji banja u Srbiji;

-zašto PIO Fond i RFZO ne rešavaju efikasno pitanja iz njihove nadležnosti i zašto se ne poštuju rokovi koje je Vlada donela po pitanju rešavanja vlasničke strukture u banjama.

 Izneti su stavovi da je neophodno da državni sekretari i/ili ministar prisustvuju sednici Odbora kada se razmatraju značajne teme, jer su narodni poslanici dali poverenje Vladi i žele da znaju pravce politike u ovoj oblasti i postave pitanja ministru privrede, u skladu sa odredbama člana 229. Poslovnika. Mišljenja i stavovi su, na sednici Odbora, izneti bez osporavanja stručnosti prisutnih predstavnika Ministarstva privrede.

 Izneta je primedba da je u Informaciji o radu Ministarstva privrede za period januar-mart 2017. godine više puta navedeno da su rešenja „najoptimalnija“ i da ta reč ne postoji u srpskom jeziku. Izneto je mišljenje da je veliki značaj privatizacije 11 strateških preduzeća i odgovornost Vlade, jer ova preduzeća imaju oko 52 000 zaposlenih. Ukazano je na podatak u Informaciji da je rok za zaštitu subjekata privatizacije od strateškog značaja od prinudne naplate i prinudnih izvršenja istekao 28. maja 2016. godine i izneta sumnja da se aktivnosti nabrojane u Informaciji nisu dosledno sprovodile. Imajući u vidu da je Unapred pripremljeni plan reorganizacije (UPPR) za RTB Bor potvrđen rešenjima Privrednog apelacionog suda u Zaječaru 4. novembra 2016. godine, izneto je mišljenje da Ministarstvo privrede mora ozbiljnije da kontroliše realizaciju mera predviđenih UPPR-om za RTB Bor i tačnost finansijskih izveštaja, jer je RTB Bor od životnog značaja kako za stanovnike Bora, tako i za Istočnu i celu Srbiju.

 Istaknuto je da RTB Bor postoji i eksploatiše rudu još od 1903. godine, da je dao veliki doprinos izgradnji bivše Jugoslavije i da na području Opštine Bor postoje ležišta rude pogodna za eksploataciju još dugi niz godina. RTB Bor po UPPR-u sve svoje obaveze izmiruje redovno i za sada stabilno posluje.

 Izneto je mišljenje da je preduzeće PKB do 2012. godine sistematski uništavano, ali da je i danasnajveća agrobiznis kompanija sa uređenim zemljišnim kompleksima i najvećom farmom muznih krava na jednoj lokaciji u Evropi**.** Ako je Beograd kućni prag Srbije, PKB je njiva ispred kućnog praga, a „njiva ispred kućnog praga se ne prodaje, osim u slučaju bolesti člana domaćinstva“. Izneto je uverenje da Srbija nije toliko bolesna država da mora da proda PKB. PKB banka koja je imala zatvoren sistem protoka novca, nezavisan od drugih banaka, pod uticajem bankarskog lobija više ne postoji. PKB je imao najbolje stručnjake i projekte koji su realizovani u velikom broju zemalja izvan bivše Jugoslavije, impozantne prerađivačke kapacitete, kao što su „Frikom“ i „Imlek“. Preduzeće ima nasleđene dugove iz perioda ekonomskih sankcija i NATO bombardovanja. Izneto je mišljenje da ti dugovi mogu da se isplate prodajom zemljišta na lokacijama oko Aerodroma Nikola Tesla i od mosta „Mihajlo Pupin“ oko zrenjaninskog i pančevačkog puta. PKB i danas posluje pozitivno, iz tekuće proizvodnje podmiruje svoje troškove i vredi mnogo više od 130 miliona evra, koliko je procenjeno u prošlom neuspelom pokušaju privatizacije. Ministarstvo privrede je u javnom pozivu za izbor privatizacionog savetnika u postupku privatizacije PKB postavilo uslove koje ne može da ispuni ni jedna agroekonomska naučno-stručna organizacija, a to je da ima prihod od najmanje 5 miliona evra na godišnjem nivou. Kada je reč o poljoprivrednim zadrugama, u Srbiji je između dva popisa od 1960. godine do 2012. godine nestalo preko 400 000 hektara zajedničke privatne svojine iz zadružnog sektora, što je oko 4 milijarde evra. Izneto je mišljenje da će privatizacijom poljoprivredne zadruge „Branko Gleđa“ iz Banatskog Višnjićeva, od koje živi 50 porodica i koja obuhvata oko 250 do 280 hektara uređenog zemljišta u pograničnom području, to područje ostati prazno.

 Kada je u pitanju privatizacija banja u Srbiji, istaknut je značaj lečilišta, instituta i specijalnih bolnica za sektor zdravstva, turizma i privredni razvoj. U Informaciji je navedeno da, od 10 banja koje su subjekti privatizacije, kod sedam banja postoji problem utvrđivanja vlasničke strukture, jer prava na njih polažu i Republički fond za penzijsko i invalidsko osiguranje (PIO) i Republički fond za zdravstveno osiguranje (RFZO). PIO Fond koji je decenijama ulagao sredstva u banje Srbije ne dozvoljava da se proces privatizacije otkoči, sudski sporovi dugo traju. Vlada je 9. novembra 2016. godine zaključkom dala rok od 60 dana Fondu PIO, RFZO, državnom pravobranilaštvu i predstavnicima subjekata privatizacije da u roku od 60 dana preduzmu potrebne radnje da se reše sudski sporovi i rokovi nisu ispoštovani. Predloženo je da se utvrdi gde je i zbog čega nastao zastoj u proceni imovine za svaku banju pojedinačno i da se transparentno krene u rešavanje tih problema i pronalaženje investitora.

 Istaknuto je da su prihodi od banjskog turizma deo ukupnog rezultata od milijardu evra prihoda od turizma, što je trenutno stanje koje je mnogo je bolje nego što je bilo ranije, između ostalog, zahvaljujući i uvođenju vaučera za odmor u Srbiji.

 Izneto je da su Mataruška i Bogutovačka banja u jako lošem stanju, nisu rešeni vlasnički odnosi, ali lečilište „Agens“ u Mataruškoj banji izvanredno posluje. Problem je što su izvori mineralne vode i kupališta prirodna bogatstva koja su još 1947. godine data ugostiteljsko-turističkim preduzećima na upravljanje. Istaknuto je da treba naći zakonsko rešenje imajući u vidu da su i PIO fond i RFZO državni fondovi.

 Izneto je uverenje da je problem privatizacije banja moguće rešiti odgovornim definisanjem problema, usaglašavanjem stavova i zajedničkim donošenjem odluka, pri čemu nacionalni interes mora biti prioritet. Problemi kako preduzeća, tako i banja u Srbiji mogu biti rešeni zajedničkom koordinacijom više ministrastva. Vlada treba da definiše dobra od nacionalnog interesa, da ih čuva na najbolji mogući način i njima upravlja u interesu države, građana i najstarije populacije penzionera i rezultati neće izostati.

 U odgovoru na postavljena pitanja, Dragan Ugrčić, pomoćnik ministra privrede, izneo je da je ukupan broj matičnih preduzeća u nadležnosti Ministarstva privrede koja se nalaze u postupku privatizacije 156, a sa zavisnim preduzećima oko 230. Na poslovima privatizacije u Ministrstvu privrede je angažovano 13 zaposlenih. Kada je reč o UPPR za RTB Bor, svi finansijski izveštaji se nalaze na sajtu Agencije za privredne registre i svako ko sumnja u njihovu tačnost, sa dokazima, može da se obrati policiji i tužilaštvu. Članovi Radne grupe koju je obrazovala Vlada su ministar rudarstva i energetike, ministar privrede, državni sekretari, direktor Agencije za licenciranje stečajnih upravnika. Bili su uključeni u pripremu UPPR na nedeljnom nivou. UPPR predstavlja novi ugovor između kompanije i poverilaca i njegovo sprovođenje kontroliše osoba koju odredi sud ili poverilac. Svaki poverilac može da se obrati sudu ukoliko se UPPR ne sprovodi, jer ne sprovođenje UPPR-a znači da firma direktno ide u stečaj. Preduzeće RTB Bor je od početka primene UPPR do danas isplatilo oko 100 miliona dolara, isplaćuje sve tekuće obaveze, uključujući obaveze za rudnu rentu i za utrošenu električnu energiju. Izrazio je nadu da će se uskoro i konačno rešiti pitanje RTB Bor u smislu prodaje celog ili dela preduzeća, zavisno od toga da li država želi da ostane manjinski ili većinski akcionar. Veliki problem banja u Srbiji je vlasnička struktura, sudski sporovi se vode i po 30 godina i niko od učesnika neće da odustane. Da bi nešto moglo da bude privatizovano mora se znati ko je vlasnik i kome ide novac od prodaje imovine. Vlada je donela zaključak kojim je dala nalog Ministarstvu za rad, zapošljavanje, boračka i socijalna pitanja i pravobranilaštvu da pripreme predlog za poravnanje koji bi Vlada usvojila, ali i taj rok je prošao. Velika dilema kod banja je i to što neke rade odlično kao lečilišta i postavlja se pitanje treba li ih uopšte treba prodavati, dok druge koje su devastirane niko i ne želi da kupi.

 U diskusiji su učestvovali Snežana B. Petrović, Branislav Mihajlović, Studenka Kovačević, Miladin Ševarlić, Gorica Gajić, Milimir Vujadinović, Zoran Bojanić i Dragan Ugrčić.

 a) Saglasno članu 229. Poslovnika Narodne skupštine, Odbor je većinom glasova odlučio da prihvati Informaciju o radu Ministarstva privrede za period januar-mart 2017. godine.

 b) Odbor je većinom glasova usvojio Izveštaj Ministarstva privrede o stanju postupka privatizacije za april 2017. godine;

 v) Odbor je većinom glasova usvojio Izveštaj Ministarstva privrede o stanju postupka privatizacije za maj 2017. godine;

 g) Odbor je većinom glasova usvojio Izveštaj Ministarstva privrede o stanju postupka privatizacije za jun 2017. godine.

 Sednica je zaključena u 14 časova i 17 minuta.

 Sednica je tonski snimljena. Video zapis se nalazi na internet stranici Narodne skupštine.

 SEKRETAR PREDSEDNIK

Aleksandra Balać Snežana B. Petrović